憎愛賦

富莫富於純粹，貧莫貧於戰爭。
貴莫貴於秀實，賤莫賤於反傷。
文辭稱辨，貴馬會於學堂。
襟度宏闊，火木合於情性。
深謀遠慮，德星居沉靜之宮。
術業精微，帝座守文章之館。
吉福生旺祿馬，全要精神。
魁罡有靈變之機，離坎乃聰明之戶。
貴人祿馬宜逢，劫刃空亡可遠。

長生招貴人之可愛，衰敗遇小人之憎嫌。

四宮潰亂兮，不仁不義。

五行相生兮，為孝為忠。

印祿在刑衝之位，心亂身忙。

日時居鬼庫之中，憂多樂少。

日干旺而災咎寡，財命衰而惆悵多。

衣食奔波，旺處遭刑。利名成敗，貴地逢傷。

平生禍福，賴於日時。一歲吉凶，憑乎氣運。

福星有氣，而變動陞遷。
歲剋運凶，而人離財散。
大運危而生百禍，流年吉以除千殃。
無絕至絕，財命傾危。
求生得生，名利稱遂。
三合六合，逢之吉重凶輕。
七煞四凶，遇之禍深福淺。
加官進職，定因祿會之年。
產置田增，必是合財之地。
歲君衝壓主凶災，大運受傷殊少吉。
歲宜生運，運喜生身。三位相生，一年稱意。
財官俱旺，應顯達於仕途。
財食均榮，豈淹留於白屋。
祿入聚生之地，富貴可知。
馬奔祿旺之鄉，榮華可斷。
欲取交關利息，須要六合相逢。
時干帶祿朝元，定主安然獲福。
月衰時旺，早歲豐肥。本重主輕，終身漂蕩。
慣取市廛之利，必因旺處逢財。
忽然顯達成家，定是刑中見貴。
主本當時，得陰人以扶持。
貴祿有情，因君子而協吉。
南商北旅，定因馬道之通。
東販西馳，必是車運之利。
日干困弱，伯牛敢怨蒼穹。
祿馬衰微，顏子難逃短命。
凶莫凶於支刃，吉莫吉於干強。
馬劣財微，男逃女走。天羅地網，非禍橫災。
窮途逢劫，危疑必犯自刑。
絕處逢財，妻子應難諧老。
大耗小耗，多因博戲亡家。
官符死符，必主訟獄時有。
或再四柱遇絕，三命刑傷，

難免徒絞之刑，終受黥面之苦。
若逢五鬼，雷傷虎咬無疑。
更值群凶，惡殃橫死定斷。
女多淫賤，男必猖狂。
或問人之性情，賢愚善惡；
先推貴煞旺衰，方究機巧靈變。
心高者魁罡為禍，性順者六合為祥。
觀幽閑瀟灑之人，遇華蓋孤虛之宿。
好恃勢霸道之輩，犯偏官劫刃之權。
劫刃生鄙吝之慳，更出機謀之險。
謀略多因於壬癸，威猛必本於丙丁。
甲乙順而仁慈大量，庚辛虧而果斷無剛。

孤囚遇之無精神，破敗遇之多疏跣。
刑戰者愚頑，安靜者賢俊。

燥敗者火盛，隱忍者金多。
金水司令而相生，火土逢時而相助。
不勞心而衣食自足，不費力而家計自成。
更若德神相扶，定是推尊鄉里。
祿貴拱位，必然臺省揚名。
其所憂者福不福，其所慮者成不成。
福不福者，吉處遭凶。
成不成者，格局見破。
傷其格則傷福，破其格則招禍。
譬若苗逢秋旱，而冬廩空虛。
花被春霜，而夏果無成。
智謀雖裕，措用無成。
縱有回天轉軸之機，而無建功立業之遂。
豈不見酈生烹鼎，范增背疽；
淵明東歸，子美西去；
孟軻不遇，馮衍空回；
買臣負薪而行歌，江革苦寒而坐讀。
蓋苗而不秀者有之，秀而不實者有之。
更值傷敗太過，一福不過芻蕘。
縱有百藝多能，難免飢寒疾苦。
困於溝壑，命使其然爾。
淹滯無成，何勞嘆嗟。
欲問富貴雙勝，何由得之，莫大於鎡基。
莫奇於秀實，達聖達賢者，無時不有。
至富至貴者，自古皆然。
或生煞局之中，文高武顯。
或居冠帶之下，業大才奇。
若此玄妙，如何推測。
先論學堂之內，三奇四福。
次察格局之外，一吉二宜。
若己未見甲子為祥，壬辰見丁巳為瑞。
壬子丙午，主光風儒雅之人。
辛酉丙申，乃俊秀榮華之士。
陰陽全憑純美，造化最喜相生。
難辨者日精月華，莫測者金堂玉匱。
得之者榮，遇之者貴。
若論賢愚顯晦，無非造化鈞陶。
物既榮枯，為人豈無成敗。
假若鳳生於雉，蛇化為龍；
芳蘭不斷蓬蒿，枯木猶生於山野；
少貴老賤，初迍後亨；
蓋由大運之衰旺，以致富貴之變更。
格局純而反雜，惆悵殘春。
運行老而得時，優游晚景。
防不測運之艱危，是以時有春秋，月有圓缺。

嘗觀資廕之子，親一喪定無聊。

復見耕釣之人，運一通而殊顯。

多年爵祿，一旦俱休。時運至者。與時相遇。

值生旺者，未必無凶。

有情者通，無情者滯。

有合者吉，有衝者凶。

官印歲臨，仕途定知進擢。

食財運遇，庶民亦許榮昌。

或有少依祖父之榮，長借兒孫之貴。

又有垂髻苦難，至老無依。

蓋因四柱之旺衰，所由大運之亨否。

豈不見枯槁之木，縱逢春而不榮。
茂盛之標，雖經霜而不敗。
時日更虧年月，定無下稍。
生時旺氣朝元，必有晚福。
古有琢磨之玉，價值連城。
世有孤立之人，自成家計。
如烹煉之餘而不損，歲寒之後而不凋。
消息妙在變通，禍福當察衰旺。
庶幾君子，共鑒是幸。
